Matovič, Igor, podpredseda vlády a minister financií SR (2022-05-20):
Hovoriť o tom, že tento zákon je tak strašne zle napísaný, že je nevykonateľný, najmä teda v stati o voľnočasových aktivitách detí. Ale mať ministra školstva, ktorý sabotuje jeho prípravu, ktorý zakáže štátnym zamestnancom platených z našich spoločných daní, áno, z daní aj tých rodín, áno, z daní aj tých rodičov tých detí, že zakáže zamestnancom na ministerstve školstva, aby pomohli pri tvorbe toho zákona. Čo je na tom normálne, čo je na tom ľudské, čo je na tom v súlade so zdravým rozumom? Úplne to isté ako predošlý návrh. Odsabotujem príjmy a potom kritizujem, že to nie je kryté. Odsabotujem zákon a potom kritizujem, čo ste to napísali? Áno, 1920, Charlie Chaplin natočil film, áno, ten chlapec The boy, chlapec chodil, rozbíjal okná a potom išiel tato jéj, vy máte rozbité okno, opravím vám ho. Už 100 rokov dozadu! Máte to nemý film, pozrite si ho. To ste vy, ten tato, ktorý pošle najprv synáčika porozbíjať okná a potom vy sa tvárite ako riešitelia, ako vám záleží. V skutočnosti len hádžete polená pod nohy tejto vláde od začiatku v kuse a ma to veľmi mrzí. To, čo ste tu robili a predvádzali rok pri covide, kde na vláde ste hlasovali alebo zástupcovia vaši hlasovali a potom ste sa išli predvádzať pred kamery a hovoriť o tom, jak vy s tým nesúhlasíte, jak to ten Matovič, jak on tu ničí ekonomiku a podobné veci. Na hanbu! Sľubovali ste vernosť na hrob po voľbách a ja jak blbec som sa vás pred voľbami zastával. Som vyzýval ľudí, aby volili SaS-ku, len teda aby náhodou neprepadla. Tých posledných kľúčových 30 sekúnd pred voľbami, aj v roku 2012, aj v roku 2016, aj v roku 2020. Jak blbec, tridsiatich kľúčových sekúnd, ktoré ja som mal možnosť prihovoriť sa voličom, som päť venoval SaS-ke, len aby sa dostala do parlamentu. Dnes si to vyčítam. Áno, ja som bol váš užitočný idiot a keď som to raz Richardovi pripomenul po milých voľbách, v polovičke volebného obdobia, že som sa takto pripomenul, povedal mi, a kto sa ti prosil. V živote nepovedal ďakujem. Ste najväčšia chyba, čo sa týka sociálneho cítenia tejto vlády. Nemáte ho žiadne, bohužiaľ, a veľmi ma to mrzí. Ale keď chcete, aby som sa ja pod to podpísal, aby sa podpísali naši poslanci za to, keď chcete, aby sa pod to podpísali poslanci SME RODINA, Za ľudí alebo, keď budete aj do fašistov im nadávať, aby sa podpísali pod to ľudia, ktorí jednoducho s tými rodinami cítia a sú si vedomí na čo prisahali tu, keď prisahali na ústavu, tak to od nás nechcite. Jednoducho nám tuto niečo bije (rečník sa pobúchal po hrudi), vy tam máte kamene voči rodinám. Vy necítite potrebu tej rodiny, že ona v núdzi potrebuje pomôcť. Pre vás rodina v súčasnom alebo v tom tradičnom ponímaní nič neznamená, to je len nejaký zhluk asi osôb. Pre nás nie. Pre nás matka, otec a deti je základ tejto spoločnosti a budeme robiť všetko pre to, aby sme to chránili. Kritizovať, alebo takto poviem, nie že kritizovať, bohapusto na tomto miesta klamať z úst ministra hospodárstva, kedy povie, že ideme dať deväť miliónov na nejaký informačný systém, považujem jednu, druhú najväčšiu podlosť, ktorú tu Richard Sulík dnes povedal. Je to obyčajný, podlý výmysel. Nikde taká informácia nezaznela, nie je to pravda, ľudia na finančnej správe, ktorí budú mať ten informačný systém na starosti, práveže si dali nedosiahnuteľný pomaly cieľ podľa mňa, že to urobia za maximálne 200-tisíc eur, možno vy by ste to urobili za 20, 30, 50 miliónov, ale my to ideme urobiť, že dokážeme spraviť niečo, čo by zlodeji spravili za desiatky miliónov, my to chceme spraviť za pár stoviek. Vy si vymyslíte 9 miliónov eur, nikde taká informácia neexistuje, nie je pravdivá, bohapustá lož a tuto prezentujete z úst ministra hospodárstva ako pravdu. Je mi vás ľúto, páni! Je mi vás ľúto, čo ste schopní urobiť a čomu vy slúžite. Bohapustú lož! Presne takú istú, jak keď poviete, že ideme touto operáciou okradnúť chudobných a bohatým ideme dávať. Týmto ideme okradnúť chudobným, chudobných?! Že vám nie je hanba! Ľudia, ktorí miesto toho, aby pomáhali chudobným, tu sprevádzajú nejakých blbečkov Geissenovcov po Slovensku a zabíjajú čas takýmito aktivitami a ľudí hádžu cez palubu, aby teraz nám, ktorí tento návrh podporujeme, vyčítali, že ideme podporovať de facto bohatých a chudobným ideme brať, čo viac podlejšie môžte spraviť? Ale absolútny vrchol, čo som tu zažil počas vystúpenia Richarda Sulíka, bolo to, keď sa nám prihováral, že keď vy pomôžete rodinám, vy z toho nič nebudete mať, poslanci. Vy budete mať ešte nižšie platy, chápete to? Vy keď podporíte pomoc rodinám, vy poslanci budete mať nižšie platy. Ja som ešte zvrátenejšie v tejto sále nepočul. Ani od Fica, ani od Pellegriniho, ani od Kotlebu, ani Mazureka. Toto bolo najpodlejšie posolstvo, čo v tejto sále za môj pobyt v politike som počul. Aby poslanci hlasovali podľa toho, že či z toho budú mať osobný prospech alebo nie, alebo huckať priamo poslancov proti pomoci rodinám a strašiť ich s tým, lebo budete mať nižšie platy, to môže urobiť len človek, ktorý sa riadi heslom podľa seba súdim teba. A pýtam sa teda vás, páni poslanci, keď ste tlieskali tomuto vystúpeniu a tejto podlosti vo vystúpení Richarda Sulíka: To naozaj vy robíte politiku podľa toho, že či z toho máte osobný prospech? Naozaj vy sa pri každom hlasovaní rozhodujete, že či mi cinkne na účte alebo nie? Naozaj vy pri tomto hlasovaní o rodinách, o pomoci rodinám, budete v hlavičke rozmýšľať, že či vám sa kvôli tomu zníži plat alebo nie? To naozaj toto je vaše myslenie? To naozaj toto je váš spôsob robenia politiky? Dobre vedieť. Vy ste tomu zatlieskali, páni a dámy! Vy ste potvrdili myslenie Richarda Sulíka, ktorý povedal, že 150 vyvolených, lebo priznajme si, sme vyvolení alebo ste vyvolení, lebo zo 4,2 milióna dospelých ľudí len vás 150 je tu, aby ste mali možnosť rozhodovať o chode dejín na území našej krásnej krajiny. Vy ste vaším potleskom pre Richarda Sulíka za vetu, že týmto hlasovaním sa okradnete, a preto to nerobte, ste schválili najpodlejší princíp politiky, aký existovať môže. Keď politik sa pri rozhodovaní rozhoduje len podľa toho, či je mu osobne, jeho osobnej peňaženke to bude vyhovovať alebo nie. A o to viac budem hrdý na ľudí, ktorí v tejto sále uprednostnia záujem spoločný, verejný záujem rodín s deťmi a nebudú pozerať, či náhodou, a kalkulovať, či náhodou im kvôli tomu na budúci rok neklesne plat. Som hrdý na každého jedného, aj na tých, ktorých vy nazývate fašistami, lebo pre mňa osobne je fašizmus presne to, čo tu predviedol Richard Sulík. Keď hovorí, že štvrté, piate, šieste, siedme dieťa v rodine nie hodné podpory. Pre mňa je fašizmus, keď vy máte napísané v odvodovom bonuse, že štvrté, piate, šieste dieťa už dáte iba 13 eur mesačne na podporu, lebo vy vtedy hovoríte, že tieto deti sú hodné ochrany a tieto už nie. To robil Adolf Hitler a toto je fašizmus. Pre mňa je fašizmus, keď vyžadujem od poslancov Národnej rady, od členov ústavnoprávneho orgánu, od vyvolených cez voľby od reprezentantov ľudí, aby hlasovali podľa toho, že či budú mať z toho osobný prospech. Pre mňa je fašizmus, ak predseda politickej strany, koaličnej strany v čase najväčších kríz, ktoré sa nám nakopili dokopy, príde a predstúpi pred poslancov a vyzýva ich, aby nehlasovali za pomoc núdznym, aby nehlasovali za pomoc rodinám, lebo potom by mohli mať náhodou nižšie mzdy. Naozaj, keď táto veta zaznela, som si povedal, že musím tu vystúpiť a povedať, že pod toto sa my, ostatní členovia koalície, v žiadnom prípade nemienime podpísať. Aby sme sa rozhodovali podľa toho, že či mi cinkne, alebo necinkne, a ak náhodou by som mal ako poslanec stratiť 10, 20 aj 500 eur, aj 5-tisíc, nemôžem nechať tie rodiny v štichu. Ale vaše myslenie, bohužiaľ, to neponíma. Boris Kollár má na to takú dobrú průpovídku, keď som sa viackrát s ním bavil, že ako je to možné, že ten Rišo nemá žiadne EQ, že jednoducho pre neho núdzny človek je nič, žiadna emócia. Borisovi, mne sa sa zježia chlpy, keď vidím niekoho v núdzi. Rišo, hodí do Excelu, nevyhodí nič, vybavené. A Boris má na to veľmi dobrý, dobrý príklad, hovorí, že to ako keby že chceš od jednorukého, aby tlieskal. On to jednoducho v sebe nemá. Takže mrzia ma vaše klamstvá, ktoré medzi ľudí šírite. Mrzí ma obrovské klamstvo, že prezentujete 1,3 miliardy navyše rodinám ako niečo, čím ideme okradnúť rodiny, čím ideme okradnúť samosprávy, čím vlastne ľuďom ideme ublížiť, ale úplne najviac ma mrzí to, čomu ste zatlieskali. Výzva k tomu, aby poslanci nehlasovali za pomoc rodinám, lebo ich samých by to sa mohlo dotknúť tým, že by mali nižšie platy. To bola, ako som povedal, najväčšia podlosť, ktorá v tejto sále zaznela, odkedy sám som v politike. Pevne verím, že už nikdy viac tu nezaznie. Ďakujem veľmi pekne za podporu tomuto návrhu zákona. (Potlesk.)